
Immunsejt-tumor interakciók térbeli, sztochasztikus, ágens alapú modellje - Kölcsönható rácsok módszere

A rák világszerte vezető halálok, működésének megértése kihívásokkal teli feladat. Napjaink onkológiai kezeléseinek egyik legígéretesebb területe az immunterápia, amely az emberi immunrendszer segítségével semmisíti meg a tumort. Tekintettel az immunsejtek és a tumorsejtek közötti interakciók komplexitására, értékes lehetőséget látunk a matematikai modellezés eszköztárának alkalmazásában a mögöttes mechanizmusok mélyebb megértésének érdekében.
Dolgozatunkban bemutatjuk újszerű matematikai megközelítésünket, a Kölcsönható Rácsok Módszerét: egy egzakt, sztochasztikus, ágens alapú modellt, amely alkalmas a sejtek térbeli modellezésére. A modellünkben vizsgált ágensek egy-egy diszkretizált térben (rácson) osztódnak, mozognak és hatnak kölcsön, így lehetővé válik annak modellezése, hogy az immunsejtek behatolhatnak a tumoros szövetbe. Ezzel pontosabban modellezhetjük a tumor- és immunsejtek közötti kölcsönhatásokat.
Új matematikai megközelítésünket C++ környezetben implementáltuk. A módszert Dekkers és mtsai. által a Nature Biotechnology folyóiratban publikált [Vol. 41, p. 60–69 (2023)] in vitro kísérletes adatokra alkalmaztuk, melyben betegekből izolált tumor organoidok és módosított T-sejtek kokultúráit vizsgálták. A kísérletek nyers adatait először feldolgoztuk és azokból idősorokat készítettünk, majd optimalizációs módszerekkel megbecsültük a modellünk futtatásához szükséges paramétereket. In silico szimulációnk kevesebb, mint 5%-os hibahatáron belül reprodukálja a kísérleti idősorok dinamikáját, valamint jól visszaadja a kísérletekben megfigyelt tumor organoidok morfológiai változásainak jellegzetességeit -- még úgy is, hogy a morfológiai jellegzetességeket nem használtuk a modell illesztéséhez.
Szimulációink visszaadják a két sejtpopuláció kísérletesen megfigyelhető populációdinamikáját és reprodukálják a tumor organoidok morfológiai változásainak jellegzetességeit. A betegből származó organoid adatokkal való sikeres kalibráció azt jelzi, hogy ez a módszer és származékai nagy potenciállal rendelkeznek a személyre szabott orvoslás és a digitális ikrek területeinek előrelendítésében.



